
Тхэквондо
ЕтIуанэ увыпIэри Iейкъым
Волгоград областым хыхьэ Волжскэ къалэм дыгъэгъазэм и 19-20-хэм щекIуэкIащ тхэквондомкIэ Ипщэ федеральнэ щIыналъэм и кубокыр къэхьыным ехьэлIа зэхьэзэхуэ зэIуха.
Абы хъарзынэу зыкъыщагъэлъэгъуащ етIуанэ гуп увыпIэр зыубыда Къэбэрдей-Балъкъэрым и командэ къыхэхам. Зэхьэзэхуэм кIуа ди щIалэхэм псоми медаль зэхуэмыдэхэр зыIэрагъэхьащ. Апхуэдэу щыбэна гупхэм пашэ щыхъуахэщ Мэремкъул Артур, Исакъ Амиран, Къалэжьокъуэ Азэмэт, КIуэкIуэ Инал, Къардэн Астемыр, Нэгъуей Албэч сымэ. Дыжьын, жэз медалхэр къалъысащ ХьэIупщы Тамерлан, Лобанов Максим, Къэбэрдокъуэ Елдар, Дыкъ Алим сымэ.
ЩIалэхэр егъасэ спортым и мастер, тхэквондомкIэ бгырыпх фIыцIэр зиIэ Бэлахъуэ Елдар. ТекIуахэмрэ къыхэжаныкIахэмрэ кубокхэр, медалхэр, грамотэхэр яритащ УФ-м спортымкIэ щIыхь зиIэ и мастер, къэралым щIыхь зиIэ и тренер, дуней псом, Европэм, СССР-м я чемпион Симаков Александр.
КЪЭХЪУН Бэч.
БэнэкIэ хуит
Дагъыстэным саугъэтыр къыщехь
Дагъыстэным хыхьэ Каспийск къалэм тхьэмахуэ кIуам щекIуэкIащ дунейпсо чемпион, Европэм и чемпион зыбжанэрэ хъуа Курамагомедов Курамагомед и саугъэтхэр къэхьыным теухуа бэнэкIэ хуитымкIэ ныбжьыщIэхэм я VI дунейпсо зэхьэзэхуэ.
«Энергия» спорт комплексым щызэхуэсат Урысейм и щIыналъэ псоми, Украинэми, Азербайджанми, Таджикистанми, Къэзахъстанми икIа спортсмен щIалэщIэхэр. Псори зэгъусэу зэхьэзэхуэм хэтащ бэнакIуэ 260-рэ.
Къэбэрдей-Балъкъэрым и щIыхьыр зыхъума, зи хьэлъагъыр килограмм 50-м нэблагъэхэм я гупым щыбэна Къудалий Рахьим финал зэIущIэм щыхигъэщIащ хэгъэрейхэм ящыщ Курамагомедов Магомед икIи дыщэ медалыр къихьащ. Дыжьын медалыр къылъысащ Шокъум Ахьмэд (килограмм 69-м нэблагъэ).
МЭЗКУУ Къанщобий.
